Z wjesneho hrajnišća a swjedźenišća nahladne sportnišćo nastało
Serbske Pazlicy (JK/SN). Gmejna Njebjelčicy a wosebje Serbske Pazlicy su wo rjanu městnosć bohatše. Minjeny pjatk přepodachu zastupjerjo gmejny a Njebjelčanskeje sportoweje jednotki ponowjene sportnišćo w Serbskich Pazlicach jeho nowemu a za sportowe žiwjenje gmejny njeparujomnemu zaměrej. Wjesnjanosta Tomaš Čornak (CDU) kaž tež předsyda Njebjelčanskeje SJ Bjarnat Deleńk hódnoćeštaj na swjatočnym zarjadowanju wosebje přinošk wobydlerjow za derje poradźenu sportowu městnosć. Njeličomne hodźiny dobrowólneho dźěła su čłonojo sportoweje jednotki kaž tež wjesnjenjo nałožowali, zo bychu dotalne hrajnišćo wjesneje dźěćiny a swjedźenišćo na woprawdźe nahladne sportnišćo přeměnili. Wone hodźi so samo po potrjebje awtomatisce krjepić. Tomaš Čornak wuzběhny wosebje přinošk Serbskopazličanskich žonow, kotrež su pilnych pomocnikow přez cyły čas na wustojne wašnje zastarowali. Sportnišćo budźe předewšěm dorostej Njebjelčanskeje SJ jako treningowa městnosć słužić.
slk_Latn szl_Latn